
Parlamentul  României

Camera  Deputaţilor

Comisia pentru sănătate şi familie              Comisia pentru apărare,

ordine publică şi siguranţă       naţională

Nr. 27/126                                                        Nr. 32/159

Bucureşti, 2 iunie 2011

BIROULUI PERMANENT 

AL

CAMEREI DEPUTAŢILOR,

   
Vă înaintăm raportul comun asupra propunerii legislative pentru modificarea şi completarea Legii nr.143/2000 privind combaterea traficului şi consumului ilicit de droguri (Plx 321/2011).
În raport de obiectul şi conţinutul său, propunerea legislativă  face parte din categoria legilor ordinare în conformitate cu prevederile articolului 73 din Constituţia României, republicată.

PREŞEDINTE,




PREŞEDINTE,


Rodica Nassar

                      Costică Canacheu

Parlamentul  României

Camera  Deputaţilor
Comisia pentru sănătate şi familie              Comisia pentru apărare,

ordine publică şi siguranţă       naţională

Nr. 27/126                                                        Nr. 32/159
Bucureşti, 2 iunie 2011

RAPORT COMUN
asupra propunerii legislative pentru modificarea şi completarea Legii nr.143/2000 privind combaterea traficului şi consumului ilicit de droguri 

(Plx 321/2011)

În conformitate cu prevederile art.95 din Regulamentul Camerei Deputaţilor, Comisia pentru sănătate şi familie şi Comisia pentru apărare, ordine publică şi siguranţă naţională au fost sesizate, prin adresa nr. Plx 321 din 9 mai 2011, cu dezbaterea pe fond, a propunerii legislative pentru modificarea şi completarea Legii nr.143/2000 privind combaterea traficului şi consumului ilicit de droguri. Propunerea legislativă a fost respinsă de Senat în şedinţa din 4 mai 2011 în calitate de primă Cameră sesizată.
La întocmirea prezentului raportului comun Comisia pentru sănătate şi familie şi Comisia pentru apărare, ordine publică şi siguranţă naţională au avut în vedere:

· avizul negativ al Consiliului Legislativ (nr.1451/6.12.2010);
· avizul negativ al Comisiei juridice, de disciplină şi imunităţii (Plx.nr.321/2011 din 24 mai 2011);
· punctul de vedere negativ al Guvernului (nr.316/DPSG din 11.02.2011);
· punctul de vedere negativ al Ministerului Sănătăţii nr.33287 din 30.05.2011.

Propunerea legislativă are ca obiect de reglementare completarea Legii nr. 143/2000 privind prevenirea şi combaterea traficului şi consumului ilicit de droguri, cu modificările şi completările ulterioare, cu un nou articol, art. 71, în sensul reglementării obligaţiei Ministerului Administraţiei şi Internelor şi Ministerului Agriculturii şi Dezvoltării Rurale de a aviza şi raporta către Agenţia Naţională Antidrog şi Centrul de Monitorizare a Drogurilor şi a Dependenţei de Droguri importul şi comercializarea plantelor sau substanţelor cu potenţial efect halucinogen sau euforic.
Membrii Comisiei pentru apărare, ordine publică şi siguranţă naţională au dezbătut propunerea legislativă în şedinţa din 24 mai 2011 şi au hotărât, cu majoritate de voturi (2 abţineri), respingerea propunerii legislative. La lucrările comisiei au fost prezenţi 22 deputaţi, din totalul de 24 membri ai comisiei. 

Membrii Comisiei pentru sănătate şi familie au dezbătut propunerea legislativă în şedinţa din 1 iunie 2011 şi au hotărât, cu unanimiate de voturi respingerea propunerii legislative. La lucrările comisiei au fost prezenţi 16 deputaţi, din totalul de 17 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, Secretar de Stat în cadrul Ministerului Sănătăţii.
Membrii Comisiei pentru sănătate şi familie şi ai Comisiei pentru apărare, ordine publică şi siguranţă naţională propun plenului Camerei Deputaţilor respingerea propunerii legislative pentru modificarea şi completarea Legii nr.143/2000 privind combaterea traficului şi consumului ilicit de droguri (Plx 321/2011), pentru următoarele argumente:

· nu sunt precizate în mod expres plantele care vor intra sub incidenţa reglementării;
· Ministerul Agriculturii şi Dezvoltării Rurale nu are atribuţii în ceea ce priveşte importul şi comercializarea substanţelor cu efect halucinogen şi a drogurilor;
· Ministerul Sănătăţii raportează trimestrial Agenţiei Naţionale Antidrog datele statistice privind cantităţile importate  de plante, substanţe şi preparate stupefiante şi psihotrope.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

În raport de obiectul şi conţinutul său, propunerea legislativă  face parte din categoria legilor ordinare în conformitate cu prevederile articolului 73 din Constituţia României, republicată.

     PREŞEDINTE,




PREŞEDINTE,


     Rodica Nassar



      Costică Canacheu













Întocmit,

Consilier parlamentar Florin Danciu
Consilier parlamentar  George Cucu

Consultant parlamentar Cristina Bologan

